শম্ভু মিত্র
শম্ভু মিত্র (২২ অগস্ট, ১৯১৫ – ১৯ মে, ১৯৯৭) ছিলেন বাংলা তথা ভারতীয় নাট্যজগতের এক কিংবদন্তি ব্যক্তিত্ব, স্বনামধন্য আবৃত্তিশিল্পী ও চলচ্চিত্র অভিনেতা। ১৯৩৯ সালে বাণিজ্যিক নাট্যমঞ্চে যোগ দেন। পরে ভারতীয় গণনাট্য সংঘের সদস্য হন। ১৯৪৮ সালে মনোরঞ্জন ভট্টাচার্যের নেতৃত্বে গড়ে তোলেন নাট্যসংস্থা বহুরূপী। ১৯৪৯ সাল থেকে ১৯৭১ সাল পর্যন্ত বহুরূপীর প্রযোজনায় রবীন্দ্রনাথ ঠাকুর, সফোক্লিস, হেনরিক ইবসেন, তুলসী লাহিড়ী এবং অন্যান্য বিশিষ্ট নাট্যকারের রচনা তাঁর পরিচালনায় মঞ্চস্থ হয়। শম্ভু মিত্রের স্ত্রী তৃপ্তি মিত্র ও কন্যা শাঁওলী মিত্রও স্বনামধন্য মঞ্চাভিনেত্রী। শাঁওলি মিত্রের নাট্যসংস্থা পঞ্চম বৈদিকের সঙ্গে আমৃত্যু যুক্ত ছিলেন শম্ভু মিত্র। তাঁর পরিচালনায় উল্লেখযোগ্য নাটকগুলি হল "নবান্ন", "দশচক্র", "রক্তকরবী", "রাজা অয়দিপাউস" ইত্যাদি। তাঁর রচিত নাটকের মধ্যে "চাঁদ বণিকের পালা" সর্বাপেক্ষা উল্লেখযোগ্য। ১৯৭৬ সালে নাটক ও সাহিত্যে বিশেষ অবদানের জন্য তাঁকে ম্যাগসেসে পুরস্কার ও ভারত সরকারের পদ্মভূষণ সম্মানে ভূষিত করা হয়।
বিমলমিত্র
বিমলমিত্রের জন্ম অষ্টম শতাব্দীতে পশ্চিম ভারতের হস্তীস্থল আন্মক শহরে হয়। তাঁর পিতার নাম ছিল সুখচক্র ও মাতার নাম ছিল আত্মপ্রকাশ। তিনি বুদ্ধগয়ায় লীলাবজ্র ও বুদ্ধগুহ্যের নিকট হতে বৌদ্ধ ধর্মে শিক্ষা লাভ করেন। বুদ্ধগয়াতে তিনি গুহ্যগর্ভতন্ত্র সম্বন্ধে বেশ কিছু টীকা রচনা করেন। এরপর তিনি চীনে গমন করে শ্রী সিংহের নিকট কুড়ি বছর শিক্ষা লাভ করেন। এই সময় তিনি তাঁর বুদ্ধগয়ার সতীর্থ জ্ঞানসূত্রের নিকটে শিক্ষালাভ করেন।